
  מילים  לשבת  

שער הנגב - ערב שבת, כ"ו בחשון תש"ע, 13 בנובמבר 2009 
  
שלום לחברות ולחברים,   
  
מיטב יכולתו 
מנכ"ל משרד ראש הממשלה, איל גבאי, הוא אדם שקט וצנוע, דובר אמת וישיר למדי. נפגשנו עימו השבוע, ראש עירית שדרות וראשי המועצות האזוריות של קו העימות הדרומי. 
הוא לא הסתיר את השמיכה התקציבית הקצרה שעומדת לרשותו אבל גם את האמפטיה שלו כלפינו. הוא לא הבטיח שכל סל תביעותינו ייענה במלואו אבל נתן להבין שהוא יעשה מאמץ גדול.
ככל שהדבר תלוי בו, אנחנו נהיה בראש טבלת "מפת העדיפות הלאומית" החדשה. הוא יפעל לשמר, בשלב זה, חלק מן ההטבות שמתקיימות היום. הוא יעדיף סיוע לתשתיות חינוך וביוב שישפיעו לטווח הארוך על פני תקציבי פעולה קצרי מועד.
תוכנית הסיוע שמשרדו מגבש, כך הבטיח, תתפרסם בתוך חודש. 
רשמנו. נקרא. נגיב.   
 
רון פוצץ בלון
"שרינו", בראשות שר הביטחון, הזמינו את ראשי הרשויות שמזוהים עם מפלגת העבודה. 
גם רון חולדאי הגיע. שתק, שתק עד שהתפוצץ: "שר הפנים, אלי ישי, רוצה שאתחנן אליו, אבל מה לעשות אני עצמאי, לא צריך את הטובות שלו...אני מסתדר בלעדיכם, אולי אלון שוסטר צריך אותך (שר הביטחון) כשיש קסאמים, אני הולך ישר אל שטייניץ (...)
הממשלה שלכם מפוצצת את מחיר המים והעניים משלמים בשביל הווילה של פואד". 
ברק: "או שלי". 
חולדאי:"לא, אתה מסכן, אתה גר בבית משותף, מרובה משפחות (...) 
העבודה מכרה את נשמתה הסוציאל דמוקרטית."
 
בואו ילדים לשבת
כל כך כיף לדעת שהתקדמנו בעניין הרכבת, ששווה להתבשם מנתונים נוספים: ביום שני פורסמו כבר המכרזים הראשונים בעלות של 400 מליון ₪ עבור עבודות התשתית לסוללת הרכבת הרחבה (שמוכנה לשני פסים) לאורך 22 ק"מ מיד מרדכי לנתיבות (הקטע מאשקלון ליד מרדכי –  כבר גמור) ועבור שני גשרים גדולים – על נחל השקמה (גשר ארוך למדי, שיעבור מעל נחל השקמה, כביש 34 וכביש הכניסה לארז) ועל נחל בוהו (בואכה "נתיבות מערב").
ההערכה היא שהעבודות תתחלנה בסביבות פסח הקרוב ותמשכנה כשלוש שנים, עם תיקווה סבירה לקיצור זמנים.
ב 2010 ייצאו המכרזים לקטע נתיבות – אופקים – באר שבע. בשלב זה, על פי הפשרה עם האוצר, מתוכנן בקטע זה לבנות סוללה צרה (עבור פס אחד, בלבד).
 
האיש והאגדה
ב"כנס ישראל (שדרות) לחברה" שיתקיים השבוע במכללת ספיר, יקבל אגף המשימות של התנועה הקיבוצית את אות המופת "על תרומה לביטחון החברתי, על נשיאת דגל צמצום הפערים בחברה הישראלית, על פעילות ברוכה בהקניית ערכי צדק ושוויון, סולידריות, התיישבות ובטחון ישראל".
בתוך כך, יואל מרשק, ראש אגף המשימות, מבקש להיבחר לקדנציה נוספת. על עניין זה נטוש בתנועה ויכוח שמערב יחס  מגוון לעקרון הרוטציה והערכה דיפרנציאלית לפועלו הייחודי של יואל.  
    
יפה לנו
חמישה כוכבי יופי העניקה "המועצה לישראל יפה" לכפר הסטודנטים שלנו "איבים – סאן דייגו" ולקריית החינוך "שער הנגב".
חדי הזיכרון שבכם, לא שוכחים למעלה מעשור של זכיות קודמות בעיטור המכובד.
חובבי המעשים היפים, שטבולים בסביבה מטופחת, מוזמנים לבקר בשני האתרים המרכזיים שלנו:
 
יש קליטה!
באיבים, לדוגמא, אנחנו קולטים, לראשונה,  עשרות משפחות של עולים מחבר העמים.
כותבת (ברוסית, בינתיים) ראיסה באייב, מורה לספרות:
"חבל ארץ נהדר של אבות אבותינו, חבל ארץ של משאלותיי הגדולות.
קראת לי - ובתמונה המצוירת דקל וענף הזית מאדמתי.
עכשיו אני עומדת כאן , על האדמה המקודשת, רואה - חבל ארץ מסביבי.
והלב פועם באי נוחות נסבלת, זה לא לשווא - כי כאן הוא גורלי."
 
רוח ספיר
ובקרית החינוך, צמחה וגדלה (עד מאד) מכללת "ספיר". המכללה האקדמית, המפורסמת בכל הארץ באיכות האקדמית שלה, מתאפיינת גם בזכות חיוניותה החברתית. ברצונו לשרטט את "רוח ספיר", הביא לאחרונה, יגאל עילם, ממרצי המכללה, קטע מדבריה של בוגרת המוסד, ירדנה אוקמן (גן יבנה):
"להיות בספיר – זה להיות בבית, להיות בספיר – זה להיות חלק, להיות בספיר – זה לדעת, להבין, להשכיל.
להיות בוגר ספיר – זה להתגעגע.  (...)
תודה שהייתם, כולכם, אנשי ספיר, אנשים טובים, חמים רגישים ומבינים ונתתם תחושת שייכות ואכפתיות.
תודה שפתחתם בפני את שערי האקדמיה והידע ועשיתם זאת באהבה.
אני גאה להיות בוגרת המכללה האקדמית ספיר"  
 
שבת שלום, אלון
אלון שוסטר 
נייד : 054-6755111 
E-mail : alon@sng.org.il

לפרטים נוספים
www.sng.org.il 

